ভক্তদের জন্য বড় সুযোগ, এবার রামলালার আরতি করতে পারবেন সবাই!

অযোধ্যা: অযোধ্যার রাম মন্দিরে (Ram Mandir) এবার সাধারণ ভক্তদের জন্য বিশেষ সেবার সুযোগ। উৎসবে অংশগ্রহণের পাশাপাশি, এবার থেকে রামলালার প্রসাদ অর্পণ ও আরতি করতেও পারবেন ভক্তরা। শ্রীরাম জন্মভূমি তীর্থ ক্ষেত্র ট্রাস্টের (Shri Ram Janmabhoomi Teerth Kshetra Trust) ওয়েবসাইটে অনলাইনে আবেদন করে অনুমোদন পেলেই মিলবে এই সুযোগ। ইতিমধ্যেই এই উদ্যোগ বাস্তবায়নে পরিকল্পনা করছে ট্রাস্ট।

বিশ্বজুড়ে ভক্তদের মধ্যে এই সিদ্ধান্ত নিয়ে চরম উচ্ছ্বাস দেখা যাচ্ছে। ট্রাস্টের সাধারণ সম্পাদক চম্পত রায় (Champat Rai) জানিয়েছেন, বহু ভক্ত রামলালার সেবা করতে চান। তাই, স্বচ্ছ নিয়মাবলী তৈরি করে ভক্তদের সেবার অনুমতি দেওয়া হবে। ট্রাস্টের ওয়েবসাইটে আবেদন করলেই অনুমোদন পাওয়ার পর এই বিশেষ সেবায় অংশ নেওয়া যাবে।

আরও পড়ুন: গীতায় শ্রীকৃষ্ণের বাণী সঙ্কটে পথ দেখায়: আমেরিকার গোয়েন্দা প্রধান

রবিবার, শ্রীরাম জন্মভূমি তীর্থ ক্ষেত্র ট্রাস্টের বৈঠকে মন্দিরের অগ্রগতি নিয়ে বিস্তারিত আলোচনা হয়। বৈঠকে প্রয়াত সদস্য কামেশ্বর চৌপাল ও পুরোহিত আচার্য সত্যেন্দ্র দাসকে শ্রদ্ধা জানানো হয়। বৈঠকের পর চম্পত রায় জানান, রাম মন্দিরের 96 শতাংশ কাজ ইতিমধ্যে সম্পন্ন হয়েছে। আগামী সেপ্টেম্বরের মধ্যে পুরো মন্দিরের নির্মাণ শেষ হবে বলে আশা করা হচ্ছে। এছাড়া, শবরী ও নিষাদ রাজের মন্দিরসহ অন্যান্য নির্মাণকাজ মে মাসের মধ্যেই সম্পূর্ণ হবে।

এছাড়া, রাম নবমীতে (Ram Navami) তুলসীদাসের (Tulsidas) মূর্তি উন্মোচনের পরিকল্পনা রয়েছে। ট্রাস্ট জানিয়েছে, ভক্তদের দেওয়া 944 কেজি রুপো পরিশোধনের পর 92 শতাংশ বিশুদ্ধ রুপো পাওয়া গেছে, যা মন্দিরের কাজে ব্যবহৃত হবে।

ভক্তদের থাকার সুবিধার জন্য রাম মন্দির লাগোয়া এলাকায় পর্যটন আবাস নির্মাণের সিদ্ধান্ত নেওয়া হয়েছে। ট্রাস্টের বৈঠকে এই পরিকল্পনা অনুমোদিত হয়েছে এবং দাতাদের অনুদানে এটি নির্মিত হবে। অনুদানকারীদের সম্মানার্থে তাঁদের নামে পাথর স্থাপনেরও পরিকল্পনা রয়েছে।